Vsebina

[**POGOSTA VPRAŠANJA IN ODGOVORI VEZANA NA PRIJAVO NA RAZPIS ZA VPIS** 2](#_Toc125962112)

[**Kje in kako se prijavim na prvostopenjski študij na Filozofski fakulteti?** 2](#_Toc125962113)

[**Kaj lahko naredim, če zamudim prvi prijavni rok oz. nisem izbran na nobeno od zapisanih želja na prvem prijavnem roku?** 3](#_Toc125962114)

[**Imam še kakšno možnost za študij, če zamudim tudi drugi prijavni rok?** 4](#_Toc125962115)

[**Kje in kako dobim več informacij o prvostopenjskem (dodiplomskem) študiju na Filozofski fakulteti?** 4](#_Toc125962116)

[**Kje je objavljen razpis za vpis v dodiplomske in enovite magistrske študijske programe?** 4](#_Toc125962117)

[**Kakšna je razlika med enopredmetnim in dvopredmetnim študijskim programom oz. enopredmetno in dvopredmetno smerjo?** 5](#_Toc125962118)

[**Ali je bolj zahtevno študirati na dvopredmetnih študijskih programih/smereh ali po enopredmetnih študijskih programih/smereh in kako je s prekrivanjem obveznosti?** 5](#_Toc125962119)

[**Ali se pri dvopredmetnem študiju jezika (v primerjavi z enopredmetnim) bistveno zmanjša obseg snovi in pridobljenega znanja?** 5](#_Toc125962120)

[**Ali lahko študiram na dvopredmetnem študijskem programu v kombinaciji s programom na Fakulteti za družbene vede UL oziroma v kombinaciji s študijskim programom na Teološki fakulteti UL?** 6](#_Toc125962121)

[**Zanimam se za vzporedni študij, prav tako me zanima, če je plačljiv?** 6](#_Toc125962122)

[**Kakšni so pogoji za vpis na posamezne dodiplomske študijske programe in ali so v študijskem letu kakšne velike spremembe vpisnih pogojev?** 6](#_Toc125962123)

[**Ali se lahko s poklicno maturo vpišem na katerikoli program, ki ga Filozofska fakulteta razpisuje? Ali se lahko vpišem brez opravljenega petega predmeta?** 8](#_Toc125962124)

[**Koliko točk je potrebnih za vpis na posamezen študijski program?** 8](#_Toc125962125)

[**Koliko točk je potrebno doseči za vpis na dvopredmetni študij oziroma smer?** 8](#_Toc125962126)

[**Kdaj bodo znani rezultati izbirnega postopka?** 9](#_Toc125962127)

[**Kakšne so zaposlitvene možnosti po zaključku študija na določenem študijskem programu?** 9](#_Toc125962128)

[**Je mogoče po izbiri enopredmetnega študijskega programa/smeri prehajati na dvopredmetni študijski program/smer oziroma obratno?** 9](#_Toc125962129)

[**Ali imate na fakulteti omogočene kakšne prilagoditve za športnike/trenerje, umetnike/kulturnike, študente starše oziroma kandidate/študente s posebnimi potrebami?** 10](#_Toc125962130)

[**Ali je mogoče v Sloveniji opravljati le posamezen izpit iz splošne mature (npr. angleščino)?** 10](#_Toc125962131)

# **POGOSTA VPRAŠANJA IN ODGOVORI VEZANA NA PRIJAVO NA RAZPIS ZA VPIS**

## **Kje in kako se prijavim na prvostopenjski študij na Filozofski fakulteti?**

Postopek in roki za prijavo za razpis za vpis so navedeni v razpisu za vpis, objavljenem 31. januarja 2025.

Prijava na želen študij za **slovenske državljane** je v prvem prijavnem roku od **18. februarja do 18. marca 2025.** Prvo prijavo za vpis oddate preko elektronske vloge na spletnem portalu [eVŠ](http://portal.evs.gov.si/prijava/), navodila za oddajo prijave so na voljo [tukaj](https://portal.evs.gov.si/navodila-za-i.-stopnjo). Pošljete lahko samo eno prvo prijavo, pri čemer lahko navedete 3 želje:

Primeri:

* Prva želja: Anglistika, Anglistika - enopredmetna smer
* Druga želja: Germanistika, Germanistika - dvopredmetna smer in Geografija, Geografija - dvopredmetna smer
* Tretja želja: Italijanski jezik in književnost - dvopredmetni študijski program in Slovenistika, Slovenistika - dvopredmetna smer

Želje navedete po prioritetah, na prvo mesto uvrstite vašo prvo prioriteto.

Prijave za vpis zbira in obdeluje vpisna služba Univerze v Ljubljani (VPIS UL), ki vas tudi obvesti o rezultatu. Vpis pa se izvede na Filozofski fakulteti, o postopku vpisa vas tako obvesti fakulteta.

Za **državljane držav Evropske unije in Slovence brez slovenskega državljanstva** veljajo enaki pogoji, roki in postopki kot za slovenske državljane. To velja tudi za:

- državljane držav nečlanic Evropske unije, ki imajo stalno bivališče v Sloveniji in so sami ali njihovi starši/skrbniki rezidenti RS za davčne namene do začetka izbirnega postopka,

- državljane držav nečlanic Evropske unije, ki so v Republiki Sloveniji dokončali srednješolsko izobraževanje in opravili maturo (to ne velja za osebe z zaključeno mednarodno srednjo šolo v RS, ki morajo opraviti postopek priznavanja tujega srednješolskega izobraževanja),

- osebe s priznanim statusom mednarodne/začasne zaščite in prosilci za mednarodno/začasno zaščito, ki status pridobijo do začetka izbirnega postopka.

**Državljani držav nečlanic Evropske unije** se lahko prijavijo na vpisna mesta, ki so objavljena v tabelah z vpisnimi mesti za tujce - državljane držav nečlanic Evropske unije v roku, ki je objavljen v razpisu za vpis. Letos je prvi prijavni rok za državljane držav nečlanic EU od **18. februarja do 18. marca 2025.** V primeru, da po prvem prijavnem roku ostanejo še prosta mesta, se na ta mesta **3. in 4. septembra 2025** lahko prijavijo kandidati, ki so se prijavili že v prvem prijavnem roku in niso bili sprejeti ter **imajo sklep o priznavanju tujega srednješolskega izobraževanja, izdan v prvem roku.** Poleg teh se lahko prijavijo kandidati:

- z odločbo o priznavanju tujega srednješolskega izobraževanja, izdano do leta 2005,

- z mednarodno maturo in evropsko maturo,

- s srednjo šolo končano v SFRJ pred 25. 6. 1991,

- z odločbo o priznavanju tujega srednješolskega izobraževanja, izdano pri drugih univerzah in samostojnih visokošolskih zavodih v Sloveniji s trajno veljavo.

Več podrobnosti je objavljenih v razpisu za vpis za aktualno leto.

## **Kaj lahko naredim, če zamudim prvi prijavni rok oz. nisem izbran na nobeno od zapisanih želja na prvem prijavnem roku?**

Kandidati, ki so slovenski državljani in državljani držav članic EU ter Slovenci brez slovenskega državljanstva, in so zamudili prvi prijavni rok oziroma niso bili izbrani na nobeno od želja na prvem prijavnem roku, ali so se iz študijskega programa, v katerega so bili sprejeti v prvem prijavnem roku, izpisali do vključno 14. avgusta 2025, se lahko prijavijo v drugem prijavnem roku **od 20. do 27. avgusta 2025** (**prosta vpisna mesta** se objavijo **19. avgusta 2025**). V drugem prijavnem roku so namreč razpisana mesta, ki ostanejo še prosta po vpisu sprejetih kandidatov iz prvega prijavnega roka.

Državljani držav nečlanic Evropske unijese lahko - v primeru, da po prvem prijavnem roku ostanejo še prosta mesta – na ta mesta prijavijo **3. in 4. septembra 2025**, pri čemer se lahko prijavijo le kandidati, ki so se prijavili že v prvem prijavnem roku in niso bili sprejeti ter **imajo sklep o priznavanju tujega srednješolskega izobraževanja, izdan v prvem roku.** Poleg teh se lahko prijavijo kandidati:

- z odločbo o priznavanju tujega srednješolskega izobraževanja, izdano do leta 2005,

- z mednarodno maturo in evropsko maturo,

- s srednjo šolo končano v SFRJ pred 25. 6. 1991,

- z odločbo o priznavanju tujega srednješolskega izobraževanja, izdano pri drugih univerzah in samostojnih visokošolskih zavodih v Sloveniji s trajno veljavo.

Več podrobnosti je objavljenih v razpisu za vpis za aktualno leto.

## **Imam še kakšno možnost za študij, če zamudim tudi drugi prijavni rok?**

Kandidati, ki so slovenski državljani, državljani držav Evropske unije in Slovenci brez slovenskega državljanstva, se lahko prijavijo še v roku za zapolnitev še prostih vpisnih mest, in sicer **od 24. do 25. septembra 2025 do 10. ure**. V tem roku se na Univerzi v Ljubljani razpisujejo zgolj še prosta mesta na **izrednem študiju**. Prosta mesta se objavijo 23. septembra 2025 (po 15. uri).

Navedeno v prejšnjem odstavku ne velja za državljane držav nečlanic Evropske unije, ki se na ta rok ne morejo prijaviti.

## **Kje in kako dobim več informacij o prvostopenjskem (dodiplomskem) študiju na Filozofski fakulteti?**

Posamezni prvostopenjski (dodiplomski) študijski programi bodo podrobneje predstavljeni na informativnih dneh, informacije pa so na voljo tudi v predstavitvenih zbornikih posameznih študijskih programov, ki so na voljo [tukaj](https://www.ff.uni-lj.si/studij/dodiplomski-studij-1-stopnja/predstavitev-programov-1-stopnje). Za odgovore na različna vsebinska vprašanja o študijskih programih se lahko obrnete na strokovne službe oddelkov. Seznam oddelkov je na voljo [tukaj](https://www.ff.uni-lj.si/fakulteta/oddelki-filozofske-fakultete-ul), kjer so na voljo tudi kontaktni podatki strokovnih služb oddelkov.

Za informacije v zvezi z postopkovnimi/administrativnimi zadevami v zvezi z razpisom za vpis pa se lahko obrnete na **Referat za dodiplomski študij (1. stopnja),** in sicer po telefonu ali elektronski pošti. Kontakti Referata za dodiplomski študij (1. stopnja) so na voljo [tukaj.](https://www.ff.uni-lj.si/studij/dodiplomski-studij-1-stopnja)

## **Kje je objavljen razpis za vpis v dodiplomske in enovite magistrske študijske programe?**

Razpis za vpis v dodiplomske in enovite magistrske študijske programe je vsako leto objavljen na spletnih straneh:

* Ministrstva za izobraževanje, znanost in šport;
* [Univerze v Ljubljani](https://www.uni-lj.si/studij/prijavno-sprejemni-postopki/dodipl/);
* [Filozofske fakultete](https://www.ff.uni-lj.si/studij/dodiplomski-studij-1-stopnja/sprejemni-postopek-za-programe-1-stopnje) (poglavje: Razpis za vpis).

## **Kakšna je razlika med enopredmetnim in dvopredmetnim študijskim programom oz. enopredmetno in dvopredmetno smerjo?**

Pri enopredmetnih študijskih programih oziroma enopredmetnih smereh programa gre za študij na enem, samostojnem študijskem programu oziroma smeri znotraj posameznega študijskega programa.

* Primer enopredmetnega študijskega programa: Arheologija, enopredmetni študijski program
* Primer enopredmetne smeri: Anglistika, Anglistika - enopredmetna smer

Pri dvopredmetnih študijskih programih oziroma smereh pa je treba izmed vseh razpisanih dvopredmetnih študijskih programov oziroma smeri obvezno izbrati dva študijska programa/smeri, ki skupaj tvorita celoto. Kandidati in kandidatke, ki se prijavljajo za vpis na dvopredmetni študijski program oziroma smer, morajo v prijavi navesti oba izbrana študijska programa/smeri. **Dva dvopredmetna študijska programa oziroma dve dvopredmetni smeri štejeta kot ena želja.**

* Primer dvopredmetnega študijskega programa: Francistika, dvopredmetni študijski program
* Primer dvopredmetne študijske smeri: Umetnostna zgodovina, Umetnostna zgodovina - dvopredmetna smer

## **Ali je bolj zahtevno študirati na dvopredmetnih študijskih programih/smereh ali po enopredmetnih študijskih programih/smereh in kako je s prekrivanjem obveznosti?**

Tako enopredmetni študijski programi/enopredmetne smeri kot dvopredmetni študijski programi/dvopredmetne smeri so glede obsega izenačeni, saj oboji obsegajo 60 kreditnih točk na letnik, torej skupaj 180 kreditnih točk (trajanje 3 leta). Pri dvopredmetnih študijskih programih/smereh pa je 60 kreditnih točk razdeljenih med dva dvopredmetna študijska programa oziroma smeri, vsak ima 30 KT. V primeru dvopredmetnega študija se študenti izobražujejo na dveh strokovnih področjih.

Zaradi velikega števila študijskih programov, ki jih ponuja Filozofska fakulteta, prihaja tudi do prekrivanja obveznosti. V takih primerih prekrivanje študenti rešujejo individualno, v dogovoru s profesorji.

## **Ali se pri dvopredmetnem študiju jezika (v primerjavi z enopredmetnim) bistveno zmanjša obseg snovi in pridobljenega znanja?**

Prednost enopredmetnih študijskih programov oziroma smeri je ta, da je pridobljeno znanje s konkretnega strokovnega področja bolj poglobljeno. Prednost dvopredmetnih študijskih programov pa je, da se študent hkrati izobražuje na dveh strokovnih področjih.

## **Ali lahko študiram na dvopredmetnem študijskem programu v kombinaciji s programom na Fakulteti za družbene vede UL oziroma v kombinaciji s študijskim programom na Teološki fakulteti UL?**

Na Filozofski fakulteti je mogoče izbrati enega izmed razpisanih prvostopenjskih dvopredmetnih študijskih programov oziroma smeri ter kot drugo opcijo izbrati le dvopredmetni študijski program *Teološki študiji*, ki ga razpisuje Teološka fakulteta Univerze v Ljubljani. Več informacij o programu Teološke fakultete je na voljo [tukaj,](https://www.teof.uni-lj.si/studij/studijski-programi/univerzitetni-dvodisciplinarni-studijski-program-prve-stopnje-teoloski-studiji) o postopku prijave, vpisu in napredovanju ter zaključku študija pa [tukaj.](https://www.ff.uni-lj.si/sites/default/files/documents/Informacije%20o%20postopku%20prijave%2C%20vpisa%2C%20napredovanja%20%201.%20stopnja%20-%20Teoloska%20docx.pdf)

## **Zanimam se za vzporedni študij, prav tako me zanima, če je plačljiv?**

Študenti prve stopnje se lahko na mesta za vzporedni študij na prvi stopnji prijavijo po uspešno zaključenem 1. letniku prve stopnje. Prijava je možna po končanem prvem letniku ali po končanem drugem letniku matičnega študijskega programa. Vpis na vzporedni študij ni mogoč po zaključku zadnjega letnika ali v času dodatnega leta (absolventa). Pogoji in roki za prijavo na vzporedni študij so objavljeni tudi v posebni točki razpisa za vpis.

**Če število prijavljenih kandidatov za vzporedni vpis presega število razpisanih mest za vzporedni študij, se pri izboru kandidatov upoštevajo kriteriji, ki veljajo v primeru omejitve vpisa.**

Študenti na vzporednem rednem študiju niso plačniki šolnine. Prav tako študenti vzporednega rednega študija niso plačniki šolnine, če so že vpisani v študijski program oziroma smer, po katerem dosežejo stopnjo izobrazbe, ki ustreza najmanj ravni izobrazbe, pridobljene po študijskem programu oziroma smeri vzporednega študija (velja za študente, ki diplomirajo od 17. 10. 2023 dalje).

## **Kakšni so pogoji za vpis na posamezne dodiplomske študijske programe in ali se v prihodnjem študijskem letu načrtujejo spremembe vpisnih pogojev?**

Pogoji za vpis na posamezni študijski program so določeni v akreditiranem študijskem programu in opredeljeni v besedilu razpisa za vpis pri vsakem posameznem programu.

V spodaj navedene študijske programe se je možno vpisati zgolj z opravljeno splošno maturo:

* Portugalski jezik in književnost, dvopredmetni študijski program
* Prevajalstvo (enopredmetne in dvopredmetne smeri),
* Psihologija - enopredmetni študijski program
* Rusistika, dvopredmetni študijski program
* Primerjalna književnost in literarna teorija (enopredmetna in dvopredmetna smer).

V ostale študijske programe se je možno vpisati tako z opravljeno splošno kot tudi poklicno maturo v kateremkoli srednješolskem programu in izpitom iz enega od predmetov splošne mature, torej opravljenim petim predmetom. Peti predmet splošne mature je pri večini študijskih programov lahko katerikoli predmet, v nekaterih študijskih programih pa so predmeti, izmed katerih lahko izbirate, točno določeni.

Spremembe vpisnih pogojev se ne načrtujejo.

## **Ali se lahko s poklicno maturo vpišem na katerikoli program, ki ga Filozofska fakulteta razpisuje? Ali se lahko vpišem brez opravljenega petega predmeta?**

Z opravljeno poklicno maturo vpis ni možen na naslednje študijske programe:

* Portugalski jezik in književnost, dvopredmetni študijski program
* Prevajalstvo (enopredmetne in dvopredmetne smeri),
* Psihologija - enopredmetni študijski program
* Rusistika, dvopredmetni študijski program
* Primerjalna književnost in literarna teorija (enopredmetna in dvopredmetna smer).

V ostale študijske programe se je možno vpisati tako z opravljeno splošno kot tudi poklicno maturo v kateremkoli srednješolskem programu in izpitom iz enega od predmetov splošne mature, torej opravljenim petim predmetom. Peti predmet splošne mature je pri večini študijskih programov lahko katerikoli predmet, v nekaterih študijskih programih pa so predmeti, med katerimi je možno izbrati, vnaprej točno določeni.

## **Koliko točk je potrebnih za vpis na posamezen študijski program?**

V primeru, da je kandidatov za vpis na posamezni program več kot je predvidenih mest za vpis, bo na programu sprejet sklep o omejitvi vpisa, kar pomeni, da bo število potrebnih točk za vpis v posamezen študijski program odvisno od uspeha vseh dijakov/dijakinj, ki kandidirajo na razpisu, na splošni oziroma poklicni maturi.

Minimumi, ki so objavljeni za pretekla študijska leta in so objavljeni [tukaj](https://www.uni-lj.si/studij/prijavno-sprejemni-postopki/minimumi), lahko služijo zgolj kot orientacija, saj so odvisni od števila prijavljenih kandidatov na posameznem razpisu za vpis in njihovega uspeha na splošni oziroma poklicni maturi ter splošnega uspeha v 3. in 4. letniku.

## **Koliko točk je potrebno doseči za vpis na dvopredmetni študijski program oziroma smer?**

V primeru prijave na dvopredmetni študijski program ali dvopredmetno smer gre vedno za kombinacijo dveh razpisanih dvopredmetnih študijskih programov oz. dveh dvopredmetnih študijskih smeri, ki skupaj tvorita celoto. Oba izbrana dvopredmetna študijska programa oziroma dvopredmetni smeri morata imeti razpisana mesta (bodisi na rednem ali na izrednem študiju). Kombinacija dveh dvopredmetnih študijskih programov oziroma smeri rednega in izrednega načina študija ni mogoča.

Za kandidate, prijavljene na dvopredmetne študijske programe in dvopredmetne smeri, velja, da morajo doseči zadostno število točk **na obeh dvopredmetnih študijskih programih oziroma smereh**, pri čemer se pri izbiri upošteva vrstni red zapisanih želja. Kandidat je torej lahko sprejet na enega od programov iz prve želje in enega od programov iz druge želje, pri čemer se upošteva vrstni red zapisanih programov.

Vsak od dveh dvopredmetnih študijskih programov oziroma dvopredmetnih smeri se točkuje posebej, zato obstaja možnost, da za en dvopredmetni program oziroma dvopredmetno smer kandidat zbere dovolj točk, da bi se uvrstil, za drugega pa ne. V tem primeru kandidat **ni sprejet**, saj le oba dvopredmetna študijska programa oziroma dvopredmetni smeri tvorita celoto. Za kandidate, prijavljene na dvopredmetne študijske programe in dvopredmetne smeri, velja, da morajo doseči zadostno število točk na obeh dvopredmetnih študijskih programih oziroma smereh, pri čemer se pri izbiri upošteva vrstni red zapisanih želja.

## **Kdaj bodo znani rezultati izbirnega postopka?**

Rezultati izbirnega postopka bodo znani:

1. prijavni rok: do 25. julija 2025
2. prijavni rok: do 19. septembra 2025
3. prijavni rok: do 26. septembra 2025

## **Kakšne so zaposlitvene možnosti po zaključku študija na določenem študijskem programu?**

Zaposlitvene možnosti v okviru posameznih študijskih programov bodo kandidatom podrobneje predstavili oddelki na informativnih dneh oz. srečanjih., so pa predstavljene tudi v predstavitvenih brošurah oddelkov, ki so objavljene [tukaj.](https://www.ff.uni-lj.si/studij/dodiplomski-studij-1-stopnja/predstavitev-programov-1-stopnja) Kompetence, ki jih diplomanti pridobijo z zaključkom študija pa so opredeljene tudi v predstavitvenih zbornikih posameznih študijskih programov.

Z vprašanji glede tega se kandidati lahko obrnejo tudi na strokovno službo posameznega oddelka, ki izvaja posamezen študijski program. Seznam oddelkov je na voljo [tukaj](https://www.ff.uni-lj.si/fakulteta/oddelki-filozofske-fakultete-ul), kjer so na voljo tudi kontaktni podatki strokovnih služb.

## **Je mogoče po izbiri enopredmetnega študijskega programa/smeri prehajati na dvopredmetni študijski program/smer oziroma obratno?**

Po poteku roka za prijavo na razpis za vpis spremembe in odjave posameznih zapisanih študijskih želja niso več mogoče.

Je pa sprememba mogoča po zaključku prvega letnika študijskega programa/smeri (primer: zamenjava študijskega programa Filozofija, Filozofija dvopredmetna smer in Zgodovina, Zgodovina dvopredmetna smer za študijski program Filozofija, enopredmetna smer oziroma zamenjava študijskega programa Filozofija, enopredmetna smer za študijski program Filozofija, Filozofija dvopredmetna smer in Zgodovina, Zgodovina dvopredmetna smer), pri čemer sta možna dva načina:

* z vpisom v prvi letnik želenega enopredmetnega študijskega programa/smeri z enega od dveh strokovnih področij ali dvopredmetnega študijskega programa/smeri;
* z vpisom v višji letnik želenega enopredmetnega študijskega programa/smeri z enega od dveh strokovnih področij ali dvopredmetnega programa/smeri (po načelu vpisa po merilih za prehode), če študent predhodno opravi dodatne obveznosti enopredmetnega programa/smeri v prvem letniku.

Izjeme, možnosti in načini so podrobneje opisani v Merilih za reševanje študentskih prošenj na študiju prve in druge stopnje, objavljenih na spletni strani fakultete.

**Opozarjamo, da mora študent pred zamenjavo študijskega programa oziroma smeri v referatu preveriti tudi, ali izpolnjuje vstopne pogoje za vpis oziroma »prehod« na ta nov študijski program/smer, ki so navedeni v novem razpisu za vpis, na katerem bo – v primeru zamenjave študijskega programa/smeri – ponovno kandidiral.**

## **Ali imate na fakulteti omogočene kakšne prilagoditve za športnike/trenerje, umetnike/kulturnike, študente starše oziroma kandidate/študente s posebnimi potrebami?**

Kandidati lahko v prijavno-sprejemnem postopku zaprosijo za dodelitev statusa kandidata s posebnimi potrebami in statusa kandidata s posebnim statusom. To storijo hkrati z oddajo prijave za vpis, v kateri označijo, da želijo zaprositi za status kandidata/-ke s posebnimi potrebami in posebnim statusom (to označijo pri izpolnjevanju prijave za vpis na koraku »Preveritev podatkov o dosedanji visokošolski izobrazbi«, kjer odgovorijo z »DA« na četrto trditev, ki se glasi: »Želim zaprositi za dodelitev statusa kandidata s posebnimi potrebami in posebnim statusom«). Prijavi za vpis morajo priložiti individualno prošnjo. Več podrobnosti glede tega je navedenih v 12. točki uvodnega dela razpisa za vpis.

Tako priznan status velja samo v prijavno-sprejemnem postopku.

Po vpisu lahko študenti, ki imajo za to upravičene razloge, na podlagi vložene prošnje in ustreznih dokazil pridobijo poseben status oziroma status študenta s posebnimi potrebami in s tem povezane prilagoditve, ki jih pri svojem študiju potrebujejo. Več o pridobitvi posebnega statusa je na voljo [tukaj.](https://www.uni-lj.si/univerza/enakost-in-vkljucevanje/studenti-s-posebnimi-potrebami-in-posebnimi-statusi/pridobitev-statusa)

## **Ali je mogoče v Sloveniji opravljati le posamezen izpit iz splošne mature (npr. angleščino)?**

[Državni izpitni center](https://www.ric.si/) pripravlja in skrbi za izvedbo mature in poklicne mature, zato se lahko za informacije obrnete na elektronski naslov: [info@ric.si](mailto:info@ric.si).